

***Elindult a forgatás! — Féltékenység, hűtlenség, szerelmi próba***

**FÉLRELÉPNI SZABAD: ITT VANNAK AZ ELSŐ FOTÓK**

****

Ki játszik kivel? Már forog a *Félrelépni szabad* című új, magyar romantikus komédia, amelynek kulisszatitkairól ***Helmeczy Dorottya***producermesélt a **Ma reggel** adásában. Mutatjuk az első forgatási napokon készült fotókat is. ([Félrelépni szabad\_sajtófotók](https://nepfoiskola-my.sharepoint.com/:f:/g/personal/szantai_szofia_megafilm_hu/EkKLvhU1z4FKivLZfM2jU6cB1n6OZIBNaxbi6_PfOf2tRg?e=Q5xLF4) )

Az augusztus. 4.-étől 22 napon át forgó történetben egy házasságot tesz próbára a féltékenység, a vágy és félreértések sora. A kérdés: győzhet-e a szerelem?

A Megafilm Service ismét egy klasszikushoz nyúlt, Georges Feydeau, „A hülyéje” című bohózatát ***Orosz Dénes*** rendező viszi képernyőre a Thália Színház művészeivel, akik színpadon már nagy sikerrel játsszák a történetet. A Megafilm Service Kft. gyártásában és a Nemzeti Filmintézet Zrt. támogatásával készülő komédia 2026-ban lesz látható a Dunán.

„*Georges Feydeau bohózatot írt, a félreértésekre épül a történet, ez adja a humor forrását. A filmben viszont minden pár viszonyrendszerén végig megyünk és rendezzük helyzetüket. Ez Feydeau-nál nem volt szempont, ő a vígjátéki helyzetre helyezte a hangsúlyt. Mi viszont mindig szeretnénk a történet végén egy tanulságot is levonni*” – mondta a film címére utalva Helmeczy Dorottya producer és hozzátette: amit meg szabad tennünk, arra nem biztos, hogy szükségünk van.

„*Szeretjük a színházi darabokat filmként elmesélve modernizálni, nem ez az első megafilmes televíziós játékfilm, amit ezzel a gondolattal készítünk. Vannak olyan történetek, amelyeket azzal, hogy behelyezzük a mába, a mostani generáció nyelvévelt, viselkedés módjával, jelrendszerével közelebb viszünk a nézőhöz.”*

Helmeczy Dorottya felidézte azt is, hogy nem ez az első koprodukció a Thália társulata és a Megafilm Service között. „*Az előadás most is megy a Tháliában. Nagyon jó egy olyan csapattal filmet forgatni, akik már ismerik egymást, össze tudnak kacsintani, megvan köztük a kémia. Ilyenkor nem a nulláról indulunk és a filmre még több lesz az idő. Ez minden tekintetben nagyon jó fúzió, úgyhogy ebből szeretnénk egy hosszútávú együttműködést építeni a színházzal. Most is remek hangulatban zajlik a forgatás*” – árulta el a producer, kiemelve, hogy ***Orosz Dénes*** rendező szakmaisága a garancia arra, hogy ismét igazi közönségsiker születik. „*Azt, hogy a néző mikor fog nevetni, nagyon könnyednek tűnik a filmben, de valójában a romantikus komédia az egyik legnehezebb műfaj.”*



**A TÖRTÉNET**

Luca, a szerető feleség nyilvánosan megfogadja, hogy ő is félrelép, ha férjét, Bálintot hűtlenségen kapja. Titkos hódolója soha vissza nem térő lehetőséget lát a fogadalomban, és mindent megtesz az ügy érdekében. Az ármánykodás és a véletlenek összjátéka két röpke nap alatt a hűtlenség és a pusztító féltékenység peremére sodorja kapcsolatukat.

**ALKOTÓK: Producerek:** Helmeczy Dorottya, Kálomista Gábor **Rendező:** Orosz Dénes, **Forgatókönyvíró:** Bárány Márton, **Operatőr:** Gibárti Viktor, **Vágó:** Kovács Zoltán, **Látvány:** Simon Balázs, **Jelmez:** Zelenka Nóra, **Gyártásvezető:** Endrődy Balázs, **Line producer:** Annus Péter

**SZEREPLŐK:** *Czakó Julianna, Hevesi László, Dóra Béla, Jámbor Nándor, Szabó Erika, Hunyadkürti István, Vida Péter, Udvarias Anna, Kövesi Csenge, Jaskó Bálint, Bede-Fazekas Szabolcs, Bíró Panna Dominika, Dér Marus, Nádas Gábor Dávid, Sziládi Hajna, Raul Steenhuis*